【明報專訊】立法會議員議員辦事處(議辦)會收大學生實習生,選委界別陳沛良就啱啱送別兩名來自教育大學、修讀碩士課程嘅實習生。佢哋喺陳沛良議辦工作咗3個月,由於平時要返學,所以一周返兩日議辦,議辦都有提供津貼,每月有3000元。
兩名大學生做實習,可以近距離睇到議員嘅工作,以及了解議會運作。兩名實習生都話,佢哋喺呢3個月內,經過陳議員指導,有幸參與議辦喺財政預算嘅工作,協助就社會福利、保安、醫療衛生等方面提出質詢。佢哋亦要幫手做資料蒐集、幫手撰寫議員發言稿,類似議員助理嘅職務。
陳沛良議辦就話,今次已經係佢哋接收嘅第三批實習生,送別兩名教大生後,今年暑假會繼續接收實習生,今次應該會係城大嘅本科生。
相關字詞﹕陳沛良